אריה זקס (מוזיקאי)

אריה (אֶריך) זַקס (Arieh Erich Sachs; 22 בפברואר 1908 – 1980) היה מוזיקאי ישראלי, פסנתרן, מלחין ומעבד מוזיקלי, עורך ומפיק מוזיקלי ברשות השידור, מראשוני "קול ישראל". בעל השכלה גבוהה במשפטים ומוזיקה.

ביוגרפיה
אריך (אריה) זקס נולד בשנת 1908 בעיר קטוביץ שבשלזיה עילית, גרמניה, בנם של יוהאנה לבית איטְמן וד"ר יוזף זקס, רופא. בשנת 1931 קיבל תואר בוגר במשפטים באוניברסיטת ברלין, וב-1933 קיבל תואר מוסמך (מגיסטר) מאוניברסיטת ארלנגן (Erlangen). נוסף על כך למד מוזיקה בקונסרבטוריון שטרן בברלין.
בשנת 1933, עם עליית הנאצים לשלטון, עלה לארץ ישראל והתיישב בירושלים. ב-1934–1935 למד בקונסרבטוריון הארץ-ישראלי למוזיקה בירושלים.
ב-27 בספטמבר 1935 נישא לאסתר (אֶרנָה) גרינוולד (Gruenewald), והיה אב לבת, נעמי דליות, ובן, יאיר זקס.

משנת 1936 ועד 1942 שימש כפסנתרן וצ'מבליסט הבית של שירות השידור של פלשתינה (א"י) (Palestine Broadcasting Service, PBS), ומ-1942 כיהן כעורך ומפיק מוזיקה בכיר בתחנה – ולאחר קום המדינה, ב"קול ישראל" ורשות השידור – עד פרישתו לגמלאות ב-1973.
הופיע כסולן עם תזמורות סימפוניות ובליווי מוזיקלי.
כתב עיבודים לפסנתר של קטעי חזנות, מוזיקה יהודית פופולרית וזמר עברי.
משנת 1948 היה חבר בחבר הבוחנים במוזיקה של משרד החינוך והתרבות, ארגון האמנים של ההסתדרות וקרן התרבות אמריקה-ישראל.
ב-1953 ייסד את "קולגיום מוזיקום" (Collegium Musicum) בירושלים.
פרסם מאמרים בנושאי מוזיקה בעיתונים ובכתבי עת למוזיקה בארץ. ב-1952–1953 היה מבקר המוזיקה ב"למרחב" ו"משא". היה חבר אגודת העיתונאים בישראל ואגודת מבקרי המוזיקה בישראל.

זקס התגורר ברחוב סעדיה גאון 10 בירושלים.
נפטר ב-1980, בגיל 72.

ארכיונו, הכולל יצירות מוזיקליות ומאמרים, שמור בספרייה הלאומית.

בתו נעמי זקס-דליות הייתה בעבר קריינית, שדרנית ועורכת ב"קול ישראל".

לקריאה נוספת
 'זקס אריה (אריך)', בתוך: אלף אבנון (עורך), אישים בישראל, כרך ו, ירושלים: המכון להוצאה לאור בישראל, תשכ"ו, עמ' 128.

 'Sachs, Arieh Erich', in: Who's Who Israel, 1966, p. 487.
 'Sachs, Arieh Erich,' in: Who's Who in World Jewry, 1972, p. 761.
 'Sachs, Arieh Erich', in: Who's Who in Israel and in the work for Israel abroad, 1978, p. 308.

קישורים חיצוניים

 
 צבי גיל, וינייטה מיוחדת בסיפור על "ימי הרדיו" - עוד אפיזודה מרתקת למילוי הקולאז' של תולדות השידור בארץ, קול ישראל 70 שנה - מגזין ימי הרדיו, באתר רשות השידור

מוזיקאים ישראלים
פסנתרנים ישראלים
עורכים מוזיקליים ברדיו הישראלי
מעבדים מוזיקליים ישראלים
מפיקים מוזיקליים ישראלים
סגל קול המוסיקה
מבקרי מוזיקה ישראלים
ישראלים ילידי גרמניה
אנשי העלייה החמישית
מוזיקאים שעזבו את גרמניה הנאצית
סגל קול ישראל
בוגרי אוניברסיטת הומבולדט של ברלין
בוגרי האקדמיה למוסיקה ולמחול בירושלים
ישראלים שנולדו ב-1908
ישראלים שנפטרו ב-1980